अब जब नागपुर की धूप हमें चांदनी लगने लगी थी, सेण्ट जोजेफ कान्वेण्ट में हम दोनों बहनें हर साल अव्वल आने लगी थीं तो यकायक पापा का फिर तबादला हो गया। उस जमाने में आज जैसी अनुशासनहीनता नहीं थी। आज तो जिसका तबादला होता है वही तबादला रुकवाने मंत्रालय पहुंच जाता है। तब तबादले का मतलब तखलिया होता था। तबादला होते ही सिर्फ छ: दिनों में सब काम किये जाते स्कूल से स्थानांतरण प्रमाणपत्रा बनवाना, दूसरे शहर का निर्गतपत्रा प्राप्त करना, ट्रक से सारा सामान नये शहर में भेजना और खुद गाड़ी में बैठ रवाना हो जाना। मुझे याद है जब नागपुर से हम चले तो स्टेशन पर पापा अपने मित्राों और सहकर्मियों से विदा ले रहे थे, ममी महिलाओं से गले मिल रही थीं, दीदी अपनी सहेलियों के पते, डायरी में उतार रही थी और मैं मूर्खों की तरह खिड़की से हाथ हिला रही थी और मन ही मन कह रही थी 'नागपुर टाटा, कस्तूरचंद पार्क बाय बाय।' मैं छोटी थी, मेरी सहेलियां भी छोटी थीं। उनके स्टेशन आने का सवाल नहीं था।